පාසල් දරුවන්ගේ බුද්ධිය වර්ධනය කිරීමේ අරමුණෙන් විටමින් වර්ග රැසක් නොමිලයේ ලබාදීමට සෞඛ්‍ය අමාත්‍යාංශය දීප ව්‍යාප්ත වැඩපිළිවෙළක් ආරම්භ කර ඇත.යකඩ පෙති, ෆෝලික් අම්ලය, විටමින් සී යනාදි පෙති වර්ග පාසල් දරුවන්ට ලබාදීමට කටයුතු යොදා ඇති බවත් දරුවන්ගේ හීමොග්ලොබින් ඌනතාව අවම කිරීම සඳහා ‍මේ විටමින් වර්ග අවශ්‍ය බවත් සෞඛ්‍ය අමාත්‍යාංශයේ පවුල් සෞඛ්‍ය කාර්යාංශයේ පෝෂණය හා යෞවනය සම්බන්ධ විශේෂඥ වෛද්‍ය අයේෂා ලොකුබාලසූරිය මහත්මිය පැවැසුවාය.අවුරුද්දේ සති 24 ක් එනම් මාස හයක් එක දිගට දරුවන්ට මේ විටමින් වර්ග ලබාදීමෙන් ඔවුන්ගේ කඩිසර බව, මතක ශක්තිය, පාඩම් වැඩවලට පවතින අවදානය ඉහළ නැංවීමට හැකි වන බව ද ඒ මහත්මිය ප්‍රකාශ කළාය.සිරුරේ ක්‍රියාකාරිත්වය නිසි ලෙස පවත්වා ගැනීම සඳහා ඔක්සිජන්වල ක්‍රියාකාරිත්වය අත්‍යවශ්‍ය බවත් නිසියාකාරව ඔක්සිජන් සිරුර තුළ ක්‍රියා කිරීම සඳහා හීමොග්ලොබින් අවශ්‍ය බවත් ඇය පැවැසුවාය.